
      Despre ziua lui Mihai Eminescu, 15 ianuarie, devenită Ziua Culturii Române, sau mai mult Ziua 
Identității Naționale, regretatul poet, publicicist și editorialist George Stanca a scris mai multe articole 
publicate în Suplimentul Scânteii Tineretului, Scânteia Tineretului, dar și în ziarul Click!, acolo unde 
semna îndrăgita rubrică "Scrisorile lui Stanca". De asemenea, a participat la simpozioane și recitaluri 
dedicate marelui poet și la întâlniri cu cei care l-au iubit pe Eminescu. 
Dragă Eminescu - Memento Mori, 
Mi-e dor de tine. Și, nu cred că sunt singurul. Milioane de români sunt în această ipostază. Mai ales acum, 
după anul Unirii, Centenerul nostru drag, pe care l-am celebrat inaugurând o uriașă Catedrală a Neamului. 
Așa cum au neamurile demne. Așa cum nu vor cei cu suflete meschine, cei bonavi de A-mândrie națională, 
ce merită vorbele tale: ”mânca-i-ar inima cânii”. 
Căci, am o listă cu mari orașe ”nedemne ” cu catedrale de vis. Unde vin mii de credincioși și milioane de 
turiști. Eu unul am văzut Sf. Vit din Praga, catedrala din Koln, Ulm, Domul din Milano, nu mai zic Notre 
Dame din Paris ori cele din Anglia, Spania... dar unde nu sunt? Și de ce alții să aibă și noi nu? E obligatoriu 
să ne asumăm sărăcia chiar dacă suntem săraci? 
Mihai, de câte ori am scris către tine o misivă, te mângâiam cu vorbe bune ca să-i înțelegi pe iconoclaștii 
anti-eminescieni. Da, tu ești da, o icoană a nemului. Alături de Sfântul Ștefan cel Mare, Mircea cel Bătrân 
sau încă nesfântul Mihai Viteazu. Zic de iconoclaștii care te contestau, te molestau, te numeau ”comunist” 
fiindcă ai simpatizat cu Comuna din Paris și ai scris ”Împărat și Proletar”. Pe care  - așa e! - comuniștii ne-o 
predau la școală cu obstinație ca să știm, vazi Doamne, opțiunea ta politică. Ori, tu ai fost cel mai fanatic 
conservator. Și, dacă cei ce te contestă aveau ceva cultură sau măcar curiozități culturale puteau să vadă 
poziția ta din ziarul ”Timpul” pe care l-ai cam scris de unul singur scurtându-ți nopțile și viața. 
Poete, am trăit să aud și aberația că ai fi fost ateu. Minciună mai mare nici nu putea fi. Căci, un exemplu 
mic: Făt Frumos din Lacrimă e născut din Lacrima Fecioarei Maria ! Analfabeților!Căreia, apropo, i-ai 
închinat unul dintre cele mai frumoase poeme pe care le-ai scris. 
Și, mai am o veste luminoasă pentru tine. Profesorul de istorie Ioan Aurel Pop apărătorul tău și al ideilor 
tale românești, autorizat și competent - a ajuns cu lupte grele Președintele Academiei. Spre pizma 
dușmanilor lui și ai românismului pur. Și simplu. Spre crăparea de necaz a bojocilor celor ce te neagă pe 
tine și istoria  nemului. Făcută, i-auzi!, din mituri false. Așa că mitul lui Ștefan, al lui Mircea și al altor 
părinți ai neamului sunt, după ei, povești de adormit copiii. Din păcate o  parte din intelectualitate aia 
neortodoxă -  generic zis, nu concret -  se dedulcește  cu aceste teorii fanteziste. Bine ar fi să le ia ca pe o 
literatură bunicică. Or, ca pe niște ucronii, nicidecum istorie. 
Mihai dragă, Eminescule, iartă-mă că ți-am tulburat somnul, dar țineam să afli în mare de ziua ta, devenită 
Ziua Culturii Române, despre starea spirituală a poporului pe care l-ai iubit atâta. 
Iți doresc din tot sufletul meu să ai somnul dulce, care să nu-ți fie tulburat de tot  felul de fameni, 
contestatari circari, clowni literari și istorici mitici (cu accent pe al  doilea  ”i”... să fie mai caragialean). 
Sărutăm mâna și memoria-Ți! 
George Stanca, Click, 15.01.2019 

